L'Ajuntament de Bétera presenta 7 propostes per al projecte NOVA ALBEREDA
21 de març de 2023

• S'ha obert un procés de participació ciutadana perquè els veïns i veïnes coneguen aquestes propostes i s'involucren en el projecte amb les seues idees i suggeriments.

• L'objectiu és dur a terme la revaloració de la zona de l'Albereda, un dels punts més emblemàtics del municipi.

Un pas més per a la nova Albereda Escultor Ramón Inglés. L'Ajuntament de Bétera, a través de la regidoria d'Urbanisme, ha presentat hui 7 propostes per al projecte NOVA ALBEREDA. Set idees que canviaran el seu aspecte i que suposaran una remodelació que es durà a terme després d'escoltar les opinions dels veïns i veïnes. El projecte definitiu es redactarà tenint en compte els suggeriments i aportacions que haja fet la ciutadania en un procés de participació ciutadana que ha començat hui.

Perquè, tal com ha indicat l'Alcaldessa de Bétera, Elia Verdevío, “per a aquest Equip de Govern la nostra Albereda és una prioritat, ja que volem que el recondicionament d'aquesta zona siga un exemple de com la mobilitat sostenible pot ser implementada en la planificació urbana per a crear municipis més verds, habitables i sostenibles i així millorar la qualitat de vida dels nostres veïns i veïnes”.

En aquest sentit la regidora d'Urbanisme, Eva Martínez, ha destacat durant la Presentació que “l'objectiu és aconseguir un espai urbà amb diversitat d'usos, generant un ambient atractiu i de confiança on fomentar la convivència, participar en activitats a l'aire lliure, en definitiva, un espai on socialitzar i que siga l'orgull de tots els veïns i veïnes de Bétera”.

Aquest ambiciós canvi dotarà d'identitat i representativitat urbana l'Albereda, potenciant l'espai com un punt de centralitat que afavorisca la regeneració i revitalització urbana, cultural i recreativa de l'entorn. Així mateix, servirà d'un espai de gaudi per a tota la població, dinamitzant el lloc i l'activitat econòmica de la zona. A més millorarà les condicions mediambientals a la recerca de ser un espai referent en mobilitat sostenible.

Set idees per al canvi

D'aquesta manera, i després d'un concurs d'idees en el qual han participat nombrosos professionals del disseny urbà, l'àrea d'Urbanisme ha presentat la proposta 1: Tradició-Viva, la proposta 2: Riuet-2022, la proposta 3: Volteta i Orelleta, la proposta 4: Aigua-Cavallera, la proposta 5: Pentagrama-1234, la proposta 6: Cosint-Bétera i la proposta 7: Nous-Temps.

Aquestes propostes tenen en comú i com a prioritat, l'accessibilitat perquè “es busca assegurar que tots els segments de la població tinguen accés als diferents punts de l'Albereda sent l'accessibilitat i la sostenibilitat dos eixos fonamentals en el projecte”, ha afirmat Eva Martínez.

Un total de 7 projectes que ja estan exposats fins a final de maig en la mateixa Albereda amb la idea de buscar la participació ciutadana i així conéixer l'opinió dels veïns i veïnes sobre les diferents propostes i les seues aportacions per a construir una NOVA ALBEREDA. Així mateix, en breu, es realitzarà una exposició més exhaustiva i amb major detall de les 7 propostes a l'Ajuntament Vell.

A més durant 5 dies es col·locarà un estand amb dos educadors que s'encarregaran d'informar els veïns i veïnes sobre les propostes per a aquest nou projecte de remodelació. Un punt de participació on es recolliran suggeriments involucrant, així, a la ciutadania en la presa de decisions d'aquest espai tan emblemàtic de Bétera.

“Volem escoltar la ciutadania, conéixer les seues inquietuds i necessitats, i treballar conjuntament en la cerca de solucions sostenibles perquè junts podem fer de l'Albereda un espai encara més especial i únic”, ha assenyalat la regidora d'Urbanisme.

L'Albereda representa un espai d'oci i gaudi per als beterenses, que ara es pretén millorar per a generar un impacte en el benestar i en el desenvolupament de la ciutadania “posant en valor aquest lloc que forma part de la identitat del nostre municipi i que suposa també un pas més en la conservació del nostre patrimoni”, ha finalitzat Elia Verdevío.